Добри Жотев
Последна дума на предпоследната утопия

chitanka.info

Господа съдии!

Поиска прокурорът наказание.

Най-тежкото.

Излишен труд.

И без това,

самоуби ме светлата измама,

че знам посоката към Елдорадо…

Ти, Елдорадо, Елдорадо!

Господа съдии!

За мен не искам нищо.

За вас си мисля.

Огледайте навсякъде!

Край себе си огледайте.

Пред себе си.

Зад гърбовете ви.

Дали не ви очаква в сянка

прокурор —

вековен страж на нищетата ни човешка.

Историята няма супермозък,

но има здрав стомах

и остра нужда да прежѝвя.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.